**Tisztelt Társulási Tanács!**

A Bátaszék és Környéke Önkormányzatainak Egészségügyi, Szociális és Gyermekjóléti Intézmény-fenntartó Társulási Tanácsának (továbbiakban: ESzGy Tanács) 2015. november 30-án megtartott ülésén a 10/2015.(XI.30.) TT határozatával állapította meg a Gondozási Központ dolgozói létszámát. A határozat 1.) a.) pontját a Család- és Gyermekjóléti Szolgálat álláshelyeinek tekintetében a Társulási Tanács 2017. november 30-ai ülésén módosította.

Hódi Katalin a Nappali ellátás vezető gondozója jelezte felém, hogy Alsónyék községben a házi segítségnyújtás szolgáltatásában az utóbbi időben megnövekedett az ellátást igénybe vevők száma, valamint az újonnan felvételt kérők egészségi állapota is romlást mutat, melynek következtében megnő a gondozási feladatok nehézsége, ami maga után vonja, hogy egyre több időt kell eltölteni egy-egy idős ellátásával.

**Alsónyéken** jelenleg **10 fő** gondozását látja el a **heti 20 órában** foglalkoztatott szociális gondozó. A szolgáltatást igénybe vevők közül 3 fő ellátott a rendkívül rossz egészségi állapota miatt, fokozott gondozási szükségletű személy. A többi ellátottról is elmondható, hogy idős kora és mentális állapota miatt, szintén fokozott figyelmet és gondozást igényel.

A jelenlegi jogi szabályozást és a gondozó heti 20 órás munkaidejét figyelembe véve, a **maximálisan elérhető,- 3 főre** lehívható állami támogatást tudjuk realizálni. A megnövekedett gondozotti létszám esetében, ellátunk olyan időseket is, akik után a jelenlegi munkaidőkeret mellett, figyelembe véve a jogszabályi lehetőségeket, nem tudunk állami támogatást igénybe venni.

A tavalyi évben a gondozó helyettesítése az Önkormányzat segítségével megoldott volt, így tudtuk a jogszabályi lehetőségeken belül a legmagasabb támogatást lehívni.

*2017. évben a házi segítségnyújtásban az ellátottak napi átlaga, gondozási órák összesítése, az állami támogatás igényléséhez*

|  |  |  |  |  |
| --- | --- | --- | --- | --- |
| ***Település*** | ***Személyes gondozási óra/év*** | ***Szociális segítés*** | ***Összes hsny óra/év*** | ***Ellátottak napi átlaga fő/év*** |
| Alsónyék | 849,35 | 0 | 849,35 | 3,37 |

A gondozotti létszám ismeretében, az ellátottak egészségi állapotát figyelembe véve javasoljuk, Alsónyék községben a házi segítségnyújtás álláshelyének 0,5-ről 0,75 álláshelyre történő megemelését, 2018.03.01-től. Természetesen az ellátható gondozotti létszám növekedésével az igényelhető normatív támogatás mértéke is arányosan nő majd, a jelenlegi évi 3 helyett várhatóan 4,5-5-re. (Az álláshely növelés kezdő időpontjától függően.)

Ebben az esetben a szakképzett gondozó havi órakerete (elvégezhető gondozás tekintetében) 73,5 óráról 110,25 órára nőne, így naponta nem 3-4 fő, hanem 5-6 fő ellátását végezheti a jogi szabályozás értelmében.

Az álláshely emelésre vonatkozó költségkimutatást az alábbi táblázatok tartalmazzák.

*A napi 4 órás szociális gondozói álláshely napi 6 órára történő megemelésének költségkimutatása 2018.03.01.-2018.12.31-ig terjedő időszakban*

|  |  |  |  |  |
| --- | --- | --- | --- | --- |
|  | **Alapbér+pótlék****1 hónapra****2018.03.01-től** | **Munkáltatói járulék 20%****1 hónapra****2018.03.01-től** | **összesen** | **9 hónapra****vetítve****(alapbér+járulék)** |
| 4 órás álláshely | 103 000Ft | 20 600 Ft | 123 600 Ft | **1 112 400 Ft** |
| 6 órás álláshely | 135 375 Ft | 27 075 Ft | 162 450 Ft | **1 462 050 Ft** |
| különbözet | 32 375 Ft | 6 475 Ft | 38 850 Ft | **349 650 Ft** |

*A napi 6 órás gondozó álláshely plusz költsége 2018.03.01.-2018.12.31-ig*

|  |  |  |
| --- | --- | --- |
| **Település neve** | **lakosságszám/fő 2017.01.01.** | **2018.03.01.-2018.12.31-ig jelentkező plusz költség** |
| Alsónyék | 795 | **349 650 Ft** |

Az álláshely emeléssel kapcsolatosan 2018.02.01-én egyeztető megbeszélést folytattunk Alsónyék község polgármesterével, Dózsa-Pál Tiborral és a Nappali ellátás vezető gondozójával, Hódi Katalinnal.

A megbeszélésen tájékoztattuk a Polgármester Urat az Alsónyéken kialakult szakmai problémákról és egyben felvetettük annak a lehetőségét, hogy a gondozó két munkakörének munkaidejében eszközöljünk változtatást annak érdekében, hogy az álláshely növekedés ne járjon a településnek plusz költség kiadással.

Vlasicsné Molnár Katalin a Gondozási Központban heti 20 órában látja el, a házi segítségnyújtás feladatit, valamint Alsónyék Község Önkormányzatánál szintén heti 20 órában a szociális étkeztetés feladatait. Polgármester Úr meglátása szerint, az étkeztetés jelenlegi ellátotti létszámát figyelembe véve, elegendőnek bizonyul a heti 10 órás munkavégzés, így a fennmaradó heti 10 óra átkerülne a házi segítségnyújtás feladatainak ellátására. Amennyiben az egyes munkakörök közötti álláshely változás megvalósul, úgy a településnek nem kerül többletköltségbe a házi segítségnyújtás álláshelyének megemelése.

A fent leírtak értelmében tehát, a megemelt álláshellyel a 2018. évben, a Gondozási Központnál a bér jellegű kiadások növekednének 349 450 forinttal, de települési szinten ez nem jelent Alsónyéknek plusz költséget, mivel ezzel az összeggel csökkenne a szociális étkeztetés bérjellegű kiadása.

Kérem a Tisztelt Társulási Tanácsot, hogy a fent leírtakat figyelembe véve, a Gondozási Központ Alsónyék község házi segítségnyújtás álláshelyének 0,5-ről 0,75 történő emelését jóváhagyni szíveskedjen.

Bátaszék, 2018.02.06.

 Tisztelettel:

 Borosné Simon Zsuzsanna

 intézményvezető